text: 40 mio. liter vand pumpet væk - fortsættes i dag
  25 december 2014 kl. 09.28
  Beredskabsstyrelsen har haft en usædvanlig travl jul. Juleaftensdag blev mellem 35 og 40 mio. liter vand pumpet væk på Sydals.
  -De sidste mand afsluttede opgaven kl. 6 i morges (1. juledag red.), og ved 8-tiden er de næste kørt tilbage til Sydals til et andet område, fortæller Beredskabscenter Syds vagtchef, Ulrik Mosekjær, til TV SYD.
  I dag er de første mand sendt afsted mod Lambjerg på Sydals, med kapacitet til at pumpe 30.000 liter vand væk i minuttet.
  Og når de folk, der pumpede løs i går, er ved at være vågne, vil de blive sendt ud igen.
  -Det bliver julen, hvor vi arbejdede. Sådan vil mange af vores ansatte nok se tilbage på julen i år, fortæller Ulrik Mosekjær.
  Han fortæller til TV SYD, at han har yderligere pumpekapacitet til rådighed, hvis der skulle blive brug for det i det syd- og sønderjyske. I alt er der mulighed for at pumpe 120.000 liter vand væk i minuttet.
  Juleaftensdag havde Beredskabsstyrelsen 28 mand på Sydals, hvor der blev pumpet mellem 35 og 40 millioner liter væk.
  